S-371/2023

Mál þetta var þingfest 7. febrúar 2023 og dómtekið sama dag. Málið er höfðað með ákæru Héraðssaksóknara 2. febrúar 2023 á hendur ákærða, U-x-x I-x-x v-x-x d-e-x B-x-x, fæddum[...], fyrir stórfellt fíkniefnalagabrot, með því að hafa sunnudaginn 13. nóvember 2022 staðið að innflutningi á samtals 637,36 grömmum af kókaíni, sem hafði 74- 78% styrkleika, ætluðu til söludreifingar hér á landi í ágóðaskyni, en fíkniefnin flutti ákærði til Íslands sem farþegi í flugi [...], til Keflavíkurflugvallar, falin innvortis í samtals 104 pakkningum.

Er háttsemin talin varða við 173. gr. a almennra hegningarlaga nr. 19/1940 og þess krafist að ákærði verði dæmdur til refsingar og til greiðslu alls sakarkostnaðar. Þá er krafist upptöku á haldlögðum 637,36 grömmum af kókaíni á grundvelli 6. mgr. 5. gr. laga nr. 65/1974 um ávana- og fíkniefni og 2. mgr. 14. gr. reglugerðar nr. 233/2001 um ávana- og fíkniefni og önnur eftirlitsskyld efni, sbr. reglugerð nr. 808/2018.

Fyrir dómi játaði ákærði afdráttarlaust sök samkvæmt ákæru og samþykkti upptökukröfu ákæruvaldsins. Var því farið með málið að hætti 164. gr. laga nr. 88/2008 um meðferð sakamála og málið dómtekið án frekari sönnunarfærslu eftir að sækjandi og verjandi höfðu tjáð sig stuttlega um lagaatriði máls og ákvörðun viðurlaga. Af hálfu ákærða er krafist vægustu refsingar sem lög leyfa og að gæsluvarðhald sem hann hefur sætt frá 14. nóvember 2022 komi til frádráttar dæmdri refsingu. Þá krefst verjandi hæfilegrar þóknunar sér til handa.

Með skýlausri játningu ákærða fyrir dómi, sem samrýmist rannsóknargögnum máls, er sannað að hann hafi gerst sekur um þá háttsemi sem honum er gefið í ákæru og þar þykir rétt heimfærð til refsiákvæða. Ákærði hefur ekki áður orðið uppvís að refsiverðri háttsemi svo kunnugt sé. Af fyrirliggjandi gögnum verður ekki ráðið að hann hafi verið eigandi nefndra fíkniefna eða tekið þátt í skipulagningu á kaupum og innflutningi þeirra til Íslands með öðrum hætti en þeim að samþykkja að flytja efnin til landsins gegn greiðslu. Verður litið til þessara atriða við ákvörðun refsingar, sem og til greiðrar játningar ákærða fyrir dómi. Á hinn bóginn verður ekki framhjá því horft að ákærði flutti til landsins umtalsvert magn af sterku kókaíni, ætluðu til söludreifingar hér á landi. Að öllu þessu virtu þykir refsing ákærða hæfilega ákveðin fangelsi í 10 mánuði. Til frádráttar þeirri refsingu komi gæsluvarðhald ákærða frá 14. nóvember 2022 að fullri dagatölu, sbr. 76. gr. almennra hegningarlaga.

Samkvæmt greindri niðurstöðu er fallist á upptökukröfu ákæruvaldsins eins og hún er sett fram í ákæru. Þá verður ákærði dæmdur til greiðslu alls sakarkostnaðar en til hans telst 836.416 króna útlagður kostnaðar samkvæmt yfirliti ákæruvaldsins, þóknun B-kk-ef H-kk-ef verjanda ákærða á rannsóknarstigi máls og þóknun S-kk-ef K-kk-ef K-kk-ef verjanda ákærða hjá lögreglu og fyrir dómi. Með hliðsjón af eðli og umfangi máls og að teknu tilliti til tímaskýrslu B-kk-ef H-kk-ef lögmanns þykir þóknun hans hæfilega ákveðin 662.904 krónur að meðtöldum virðisaukaskatti og 13.400 krónur í aksturskostnað. Með sömu rökum þykir þóknun S-kk-ef K-kk-ef K-kk-ef hæfilega ákveðin 964.224 krónur að meðtöldum virðisaukaskatti.

J-kk-nf J-kk-nf héraðsdómari kveður upp dóm þennan.

Dómsorð :

Ákærði, U-x-x I-x-x v-e-x d-e-x B-x-x, sæti fangelsi í 10 mánuði. Til frádráttar þeirri refsingu komi gæsluvarðhald ákærða frá 14. nóvember 2022, að fullri dagatölu.

Ákærði sæti upptöku á haldlögðum 637,36 grömmum af kókaíni.

Ákærði greiði 2.476.944 krónur í sakarkostnað, þar með talda 964.224 króna þóknun S-kk-ef K-kk-ef K-kk-ef skipaðs verjanda síns, 662.904 króna þóknun B-kk-ef H-kk-ef fyrrum verjanda og 13.400 króna aksturskostnað þess verjanda.

J-kk-nf J-kk-nf